Man bloei dood ná troetelhaan hom aanvalJasper Kraus is dood nadat ’n troetelhaan hom aangeval het. (Foto: Irish Central / Facebook) ŉ Geregtelike doodsondersoek het onthul dat die dood van ŉ Nederlandse man verlede jaar deur sy troetelhaan veroorsaak is. Irish Central berig dat Jasper Kraus (67), oorspronklik van Nederland, op 28 April verlede jaar dood is nadat ŉ aggressiewe Brahma-hoenderhaan hom by sy huis in Ballinasloe, County Roscommon in Ierland, aangeval het. Speurder Garda Eoin Browne het tydens die onlangse ondersooek gesê dat Kraus destyds in ŉ plas bloed op sy kombuisvloer aangetref is. Kraus het glo liters bloed verloor en ook ŉ hartaanval gehad nadat die hoender sy spoor, die horingagtige pen agter aan die poot van ŉ haan, in Kraus se been ingesteek het. Paramedici het noodhulp op Kraus toegepas, maar hy is op die toneel dood verklaar. Sy liggaam is na die lykshuis by die Roscommon-hospitaal geneem en is later na ŉ akademiese hospitaal vir ŉ nadoodse ondersoek gestuur. Kraus se dogter, Virginia Guinan, het aan die ondersoekpaneel gesê dat haar pa ten tyde van sy dood in remissie van kanker was en baie medikasie gebruik het. Sy het op die betrokke dag inkopies by sy huis afgelaai, maar hy het geslaap. Guinan het later ŉ oproep van Corey O’Keeffe, een van haar pa se huurders op die perseel, ontvang om haar omtrent die voorval in te lig. Sy het na haar pa se huis gegaan en vertel dat sy bloed “oral op die vloer” gesien het, asook paramedici wat probeer het om haar pa by te bring. Sy het ook getuig dat sy ŉ hoender met bloed aan sy pote gesien het – die einste hoender wat haar dogter (Kraus se kleinkind) by ŉ vorige geleentheid aangeval het. O’Keeffe wat twee jaar lank ŉ huurder van Kraus was, sê hy het na werk huis toe gekeer, die hoenders gevoer en Kraus gegroet voordat hy na sy kamer is. Hy het kort daarna wakker geskrik toe Kraus om hulp geroep het. Hy het self vir 25 minute lank noodhulp op Kraus toegepas voordat nooddienste opgedaag het. Volgens O’Keefe het Kraus die woord hoenderhaan geuiter voordat hy sy bewussyn verloor het.